
In₂O₃-MWCNT nanokompozitok előállítása és vizsgálata

       Napjainkban a szén nanocső alapú nanokompozitok felhasználási lehetőségei igen széleskörűen vizsgáltak. Munkám során In2O3-MWCNT nanokompozitokat állítottam elő egyszerű impregnálási módszer segítségével. Mivel a szakirodalomban számos eltérő adat található arra vonatkozóan, hogy az indium-oxid (In2O3) kristályok mekkora hőmérsékleten és milyen formában képződnek, így diákköri munkám egyik fő célja az volt, hogy tisztázzam, a hőkezelés miként hat az In2O3-kristályok kialakulására, és morfológiájára. Abból kiindulva, hogy a többfalú szén nanocsövek (MWCNT) 500°C-tól kezdenek el égni oxigén atmoszférában, azt a legalacsonyabb kalcinálási hőmérsékletet kerestem, amely még elegendőn nagy ahhoz, hogy In2O3-MWCNT nanokompozit alakuljon ki a nanocsövek égése nélkül. Munkám során azt is vizsgáltam, hogy az előállítás során kapott nanokompozitok csupán mechanikai keverékek, vagy kémiai kapcsolat is kialakult az In2O3 és a MWCNT között.
       A szén nanocsövek felületi borításának kialakításához indium-(III)-kloridot (InCl3) használtam perkurzorként, és desztillált vizet oldószerként. Az előállítás során alkalmazott tömegarány 4:1 (In2O3:MWCNT) volt, a minták kalcinálását pedig különböző hőmérsékleteken végeztem el: 300°C, 350°C, és 400°C-on egyaránt. A kapott termékek vizsgálatához és jellemzéséhez röntgendiffraktometriát (XRD), Raman-mikroszkópiát, valamint transzmissziós- (TEM) és pásztázó elektronmikroszkópiát (SEM) használtam, továbbá egy energiadiszperzív röntgenanalízist (EDX) és termogravimetriás vizsgálatot is végeztem. Az átfogó elemzés érdekében InOCl- és In2O3-referenciamintákat is készítettem. A nanocsövek felületén kialakult szervetlen réteg átlagos vastagságát, valamint a létrejött indium-oxid részecskék átlagos méretét a Scherrer-formula és az ImageJ-program segítségével állapítottam meg. Eredményeim azt mutatják, hogy a kalcinálás hőmérséklete nagymértékben befolyásolja az előállított nanokompozitok morfológiáját és kristályszerkezetét.
       Az általam előállított szén nanocső alapú kompozitanyagok ígéretes jelöltek lehetnek, mint jövőbeli gáz-szenzorok illetve katalizátorok.

